**Finn.no AS** er en norsk markedsplass på nett som formidler ulike typer annonser og tjenester for privatpersoner og bedrifter. Selskapet ble etablert i mars 2000, og har ca 400 ansatte (2021).[] Målt etter antall sidevisninger er finn.no den største norske tjenesten på nett. Eierselskapet er en del av Schibsted ASA og inngår i Schibsted Classified Media som organiserer rubrikkvirksomheten til konsernet. Finn.no har seksjoner for eiendom, jobb, motor, torget, reise og småjobber samt tjenester innen privatøkonomi med tjenestene penger.no og Lendo.[]

Totalt ble det publisert i overkant av 14 millioner annonser på nettstedet i 2021. Sofa, sykkel, kjøkken, iPhone, snøfreser, bobil, campingvogn, småbruk og sommerjobb er blant de mest populære søkeord på sidene. Omsetningen var 1 527 millioner kroner i 2017, og resultatet 585 millioner kroner (EBITDA). Tilsvarende tall for 2012 var henholdsvis 1 226 millioner kroner og 622 millioner kroner.[]

Historie
--------

I 1996 opplevde regionavisene *Aftenposten*, *Bergens Tidende*, *Stavanger Aftenblad* og *Fædrelandsvennen* at internettaktører som Stepstone og Eiendomsnett overtok mye av rubrikkmarkedet. Dette gikk ut over avisenes omsetning. Regionsavisene dannet derfor en allianse, og etablerte en nettside for rubrikkannonser; vis@avisen. Dette var hovedsakelig et teknisk samarbeid som ble opprettet for å tilby eksisterende kunder en internettløsning. Med fokus på papirutgaven var det imidlertid vanskelig for regionsavisene å lykkes med vis@avisen. De besluttet derfor å etablere et eget selskap for rubrikkannonser på nett. Selskapet har eksistert siden 1996, men ble et eget AS i 1999. Det var da det ble bestemt å satse på selskapet. Forretningsplanen og tjenesten slik man kjenner den i dag ble lansert 20. mars 2000.[]

I begynnelsen
-------------

Før digitalkameraet ble allemannseie, ble avisannonser skannet inn og lagt ut på nett. Deretter kom løsningen hvor man la ut annonser selv, men sendte inn bilder i konvolutt til finn.no, som skannet inn disse manuelt. Reklamefilmer bidro til å endre folks innstilling til kjøp og salg av brukte ting på nettet. Frem til 2006 var ikke dette så vanlig. Ved å vise at folk kunne tjene penger på det de hadde liggende i skuffer og skap, begynte interessen å øke. Mens det i 2006 ble publisert 548 332 privatannonser på FINN torget, var tallet 1 507 775 privatannonser i 2010, en økning på 175 %.[]

Eierstruktur
------------

FINN AS eies i dag av Schibsted Media Group (90,01 %) og Polaris Media (9,99 %). Selskapet ledes (fra og med 1. februar 2015) av administrerende direktør Anders Skoe; styreleder er Terje Seljeseth.[]

Tjenester
---------

Eiendom, bil og jobb var de første markedene. Disse ble etablert i 2000, etterfulgt av torget (stort og smått) i 2003, reise i 2006 og oppdrag i 2011.[]

### Finn eiendom

Eiendomssidene formidler annonser for bolig til salgs, fritidsbolig til salgs, leieboliger, næringseiendom, tomter og boliger i utlandet. Det finnes også tilleggstjenester som Finn Eiendomspulsen, hvor forbrukere kan finne statistikk om boligmarkedet. Finn eiendom tilbyr også en karttjeneste, som bolig-til-salgs-annonsene er knyttet opp mot. Eiendomssidene hadde over 1,3 millioner unike brukere i snitt per uke i 2014.[]

### Finn bil

Her markedsføres brukte og nye biler, men det finnes også andre motorannonser, blant annet for båter, mopeder, scootere og campingvogner.

### Finn jobb

På jobbsidene finnes fulltids-, deltids- og sommerjobber. Videre finnes det et eget område med lederstillinger. Man kan også legge ut en CV i håp om å bli kontaktet av potensielle arbeidsgivere.

### Finn torget

En markedsplass for stort og smått; alt fra sofaer og vaskemaskiner til skiutstyr og brudekjoler. På Finn torget er det både brukte og nye gjenstander, først og fremst fra privatpersoner, men også fra bedrifter. Videre er det mulig å publisere annonser for saker man vil gi bort, eller noe man ønsker å kjøpe. Kjøp og salg av brukte ting på nettet blir stadig mer vanlig blant nordmenn.

### Finn reise

En seksjon for flyreiser, hoteller, pakkereiser og restplasser. Feriehus og hytter til leie i Norge og utlandet finnes også. I tillegg finnes det en weekendkalender hvor man kan søke etter flybilletter til storbyer som Barcelona, Paris og Roma. Seksjonen har også reiseforslag innen kategorier som cruise, safari og spa.

### Finn småjobber

Finn lanserte tjenesten **Finn småjobber** i 2014 som en markedsplass hvor privatpersoner kunne kjøpe og selge mindre tjenester og småjobber av hverandre. Senere[*når?*] utviklet tjenesten seg til å være en tjeneste for formidling av mer tradisjonelle håndverkertjenester til private hjem.[] Brukerne kunne gi karakterer og skrive omtaler til bedrifter de benyttet seg av. Håndverkere annonsererte sine tjenester i form av bedriftsprofiler.

*Finn småjobber* ble lagt ned juni 2019.

### Penger.no

Dette er en tjeneste som ble lansert av Finn i samarbeid med Dine Penger i 2011. Brukere kan søke om boliglån hos flere banker samtidig. Nettstedet har også tilleggstjenester som rentebarometer og lånekalkulator for å beregne hvor stort lån man kan betjene ut fra rentenivå og egenkapital.

Referanser
----------

1. 1 2   aksjelive.e24.no, besøkt 5. juni 2019[Hentet fra Wikidata]
2. ↑  Antall sidevisninger
3. ↑  «About». *Schibsted* **(engelsk)**. Besøkt 15. august 2023.
4. ↑  «FINN lanserer ny markedsplass for kjøp og salg av tjenester | FINN.no». *kommunikasjon.ntb.no* **(norsk)**. Besøkt 15. august 2023.
5. ↑  «Finn.no gir opp markedet for småjobbing: 'Definitivt stort nok', hevder utfordrer». *www.shifter.no*. 24. april 2019. Besøkt 15. august 2023.

Eksterne lenker
---------------

* (no) Offisielt nettsted Rediger på Wikidata
* (no) FINN.no på Twitter Rediger på Wikidata

* (no) FINN.no på Facebook Rediger på Wikidata

* (no) FINN.no på Instagram Rediger på Wikidata
* (no) Schibsted: Rapporter og presentasjoner
* (no) tns gallup, tall for uke 24 2012

| * v
* d
* r
Schibsted |
| --- |
| Aviser | 
* *20 Minutes France*
* *20 Minutos Spain*
* *Aftenposten*
* *Aftonbladet*
* *Bergens Tidende*
* *Fædrelandsvennen*
* *Stavanger Aftenblad*
* *Svenska Dagbladet*
* *VG*

 |
| Delt eierskapsaviser | 
* *Adresseavisen*
* *Harstad Tidende*
* *iTromsø*
* *Postimees*
* *SL Õhtuleht*

 |
| TV-selskaper | 
* Aftonbladet TV7
* Kanal 2
* Sandrew Metronome

 |
| Internettsider | 
* E24
* E24.se
* Finn.no
* Hitta
* Sesam
* Mittanbud.no

 |
| Datterselskaper | 
* Eesti Meedia Group
* Estonian Magasin Group
* Schibsted Norge
* Schibsted Forlagene
* Zurnalu Leidybos Grupe

 |

|  |  |
| --- | --- |
| Oppslagsverk/autoritetsdata | VIAF **·** Brønnøysundregistrene
 |